A. E. Dor

A. E. Dor er et konjakkhus. 


== Historie ==
Huset ble grunnlagt av Amédée Edouard Dor i 1858. Han kom fra en konjakkfamilie (familien hadde vinmarker i Balzac og Ruffec), men ønsket å etablere et konjakkhus og drive med konjakk på full tid. Hans fokus var gamle kvalitetskonjakker, og han brukte mye av den første tiden på å reise rundt og kjøpe inn gamle konjakker. Mye av det han kjøpte inn hadde mer enn 70 års fatlagring. Da A.E Dor døde overtok hans svigersønn, Noël Denieul-Dor, og han videreførte tradisjonen med å samle inn gamle parti med konjakk.Fortsatt sitter A. E. Dor på mye gammel konjakk, fra denne perioden. Som andre konjakkhus, lagres de eldste skattene i «le paradis», et navn som brukes på den delen av lagrene som inneholder de eldste konjakkene. Noen av disse har ligget så lenge at de har fått redusert alkoholprosenten sin til 30%. Dette skyldes fordamping av alkohol, en prosess som kalles «englenes andel» (se artikkel om konjakk). Noen av disse selges som de er, dvs at de ikke bare inngår som en liten andel i en blanding. Konjakk skal ifølge reglene fra BNIC ikke være under 40% (regel fra 1946), men A. E. Dor var det første konjakkhuset (1951) som fikk tillatelse til å selge konjakk med lavere alkoholprosent. Dette gjaldt deres «Très Vieilles Grandes Champagnes».
Huset anses som et av de som selger kvalitetskonjakk, ved at de har mye gammel konjakk, samt at de ikke bruker mye tilsetningsstoffer. Det er få, om noen, andre hus som kan måle seg med A. E. Dors samling av gamle skatter. De har cognac liggende i glassballonger, som er fra bl.a. 1805, 1811, 1834 og 1858, dvs. fra perioden før vinlusangrepet ødela vinstokkene i cognac-regionen. 
I 1980 kjøpte Jacques Riviere huset, sammen med sin bror. Jacques jobbet i tekstilbransjen, og reiste mye, og det sies at han kjøpte firmaet for at hans kone Odile Rivière skulle ha en hobby mens han var borte. Odile døde imidlertid i en bilulykke i 1992, og Jacques og barna overtok da huset. A. E. Dor Vieille Rèserve No. 11 ble utviklet av nettopp Odile.


== Utvalg ==
Cabana Exclusive Réserve (VS) – druer fra cruet Fins Bois
Konjakk Sélection (VS) – gjennomsnittlig 5 års fatlagring, druer fra Fins Bois
Rare Fine Champagne VSOP – gjennomsnittlig 8 års fatlagring
Vieux Konjakk Napoléon – gjennomsnittlig 18 års fatlagring, druer fra Fins Bois, Bordéries, Petite og Grande Champagne. Druer: 95% ugni blanc, 2,5% folle blanche, 2,5% colombard
Vieille Fine Champagne XO – minimum 25 års fatlagring. Druer: 95% ugni balanc og 5% colombard / folle blanche
Konjakk for Cigar (42%) – mye Grande og Petite Champagne, men også andre crus. Fatlagring på nye tønner, som gir ekstra smakstoner tilpasset sigar
Legend – Grande Champagne og Borderies
Gold – Grande Champagne, Petite Champagne og Borderies. Elegant keramikk-flaske.
Vieille Reserve N°11 – Kun Grande Champagne, 70 – 95 års laging på fat, inneholder også konjakk fra før vinlusangrepet på 1870-tallet. Nyeste konjakk er høstet 1893. Druer: 95% ugni blanc og 5% colombard / folle blanche.
Vieille Reserve N°10 – Ren Grande Champagne, høstet 1922. Styrke på 41%, oppnådd kun ved naturlig reduksjon. Flyttet fra fat til glassbeholdere i 1965, og finnes i et ganske begrenset volum. Druer: 95% ugni blanc og 5% colombard/ folle blanche.
Vieille Reserve N°9 – 80% Grande Champagne, 20% Fins Bois, kun få flasker finnes. Styrke på 40%, oppnådd ved naturlig reduksjon. Høstet i 1914, lagt over i glassballonger i 1946. Druer: 95% ugni blanc og 5% colombard / folle blanche.
Vieille Reserve N°8 – Styrke på 47%, ren Grande Champagne. Druer: 95% ugni blanc og 5% colombard / folle blanche. Druer: 95% ugni blanc og 5% colombard/ folle blanche.
Vieille Reserve N°7 – Styrke på 42%, ren Grande Champagne. Druer: 95% ugni blanche og 5% colombard / folle blanche
Vieille Reserve N°6 – Styrke på 40%, ren Grande Champagne, minimum 25 års fatlagring. Druer: 95% ugni blanc og 5% colombard / folle blancheDen dyreste av disse er N°11, som på Vinmonopolets bestillingsliste koster ca. kr. 6 000,- (april 2005)
I tillegg har A. E. Dor et eksklusivt utvalg med rene årgangskonjakker, noe som er ganske uvanlig. Alle disse er fra druen folle blance, og har oppnådd sin alkoholprosent ved naturlig reduksjon. Disse er:

N°1 Age d'Or (1893) – 36%
N°2 Excellence (1889) – 35%
N°3 Prince Impérial (1875) – 36%
N°4 Napoléon III Empereur (1858) – 37%
N°5 Louis-Philippe (1840) – 34%
Prince Albert (1834) – 30%
Roi de Rome (1811) – 31%
Soleil d'Austerlitz (1805) – 30%Disse sjeldne konjakkene legges det ut ca. 6 flasker av per år. Prisene er deretter, og for eksempel N°5 koster ca. 50 000 kroner.


== Referanser ==


== Eksterne lenker ==
Offisielt nettsted 
Le-cognac.com - A.E. DOR Arkivert 4. oktober 2010 hos Wayback Machine.